Șoferii de mașini electrice, hibride sau alimentate cu gaz petrolier lichefiat (GPL) trebuie să respecte noi reguli pentru a le fi permis transportul cu vehiculele pe feribot, în Grecia. Bateriile mașinilor electrice nu trebuie să fie încărcate la mai mult de 40% din capacitate, în timp ce vehiculele alimentate cu GPL nu trebuie să aibă mai mult de jumătate de rezervor plin, conform noilor norme, care au intrat deja în vigoare.
Autoritățile din Grecia au transmis, la mijlocul lunii aprilie, noi norme către companiile de transport, care stipulează condițiile în care pot fi transportate mașinile electrice pe feribot, cele hibride care se încarcă, precum și alte mașini cu combustibili alternativi. Noile reglementări vin în urma unui raport al Agenției Europene pentru Siguranță Maritimă (EMSA) și a "experiențelor (...) care au îngrijorat recent comunitatea transportatorilor internaționali", spunea, la 1 mai, Ministerul Afacerilor Maritime din Grecia.
În clar, Ministerul spune că nivelul de încărcare a bateriilor nu trebuie să depășească 40%, iar alimentarea vehiculelor electrice sau hibride la bord este interzisă. Mai mult, pasagerii au obligația de a informa echipajul în cazul în care primesc vreun mesaj de alertă legat de vehiculul lor.
Ghidul EMSA identificat de Ziare.com, la care pare că face referire ministerul din Grecia, a fost publicat acum doi ani și spune că vehiculele electrice nu pot fi transportate atunci când există suspiciuni de defecte la baterii, dacă acumulatorul nu este scos, sau dacă prezintă scurgeri de gaze. Documentul mai indică și faptul că incendiile care implică mașini electrice au riscuri specifice, cum ar fi o mărime mai mare a flamei și o viteză de propagare sporită.
Clubul Automobil German (ADAC), o asociație de profil cu peste 20 de milioane de membri, spunea, la 23 mai, că regulile sunt deja în vigoare. ADAC adopta o poziție critică față de reglementări, spunând că experții săi "nu au nicio dovadă că mașinile electrice, implicate sau nu într-un accident, sunt mai expuse la riscul de incendiu decât vehiculele cu motoare cu combustie". În schimb, ADAC atrage atenția că echipajele companiilor de transport naval trebuie să fie mai bine informate cu privire la scenariile de incendiu pentru mașinile electrice.